PATVIRTINTA

Visagino savivaldybės tarybos

2018 m. kovo 29 d. sprendimu Nr. TS-69

(Visagino savivaldybės tarybos

2022 m. birželio 23 d. sprendimo Nr. TS-120

redakcija)

**ATLYGINIMO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ VISAGINO SAVIVALDYBĖS IKIMOKYKLINIO UGDYMO MOKYKLOSE NUSTATYMO TVARKOS APRAŠAS**

# **I SKYRIUS**

# **BENDROSIOS NUOSTATOS**

1. Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymą Visagino savivaldybės ikimokyklinio ugdymo mokyklose nustatymo tvarkos aprašas (toliau – Aprašas) reglamentuoja atlyginimo dydį už vaikų, ugdomų Visagino savivaldybės ikimokyklinio ugdymo mokyklose (toliau – mokykla) pagal ikimokyklinio ir priešmokyklinio ugdymo programas, išlaikymą, lengvatų taikymo ir tam būtinų dokumentų pateikimo, atlyginimo mokėjimo sąlygas ir tvarką.
2. Aprašas yra parengtas vadovaujantis Lietuvos Respublikos vietos savivaldos įstatymu, Lietuvos Respublikos švietimo įstatymu, Lietuvos Respublikos socialinės paramos mokiniams įstatymu, Lietuvos Respublikos piniginės socialinės paramos nepasiturintiems gyventojams įstatymu, Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl Vaikų maitinimo organizavimo tvarkos aprašo patvirtinimo“, Lietuvos Respublikos švietimo, mokslo ir sporto ministro, Lietuvos Respublikos socialinės apsaugos ir darbo ministro 2012 m. balandžio 26 d. įsakymu Nr. V-735/A1-208 „Dėl Privalomo ikimokyklinio ugdymo nustatymo ir skyrimo tvarkos aprašo patvirtinimo“ ir kitais Lietuvos Respublikos teisės aktais.
3. Atlyginimas už vaikų, ugdomų pagal ikimokyklinio ir priešmokyklinio ugdymo programas, (toliau – vaikai) išlaikymą susideda iš atlyginimo už maitinimą ir atlyginimo už ugdymo ir ūkio reikmes (toliau – atlyginimas).
4. Apraše vartojamos sąvokos atitinka Lietuvos Respublikos švietimo įstatyme ir kituose ikimokyklinį, priešmokyklinį ugdymą reglamentuojančiuose teisės aktuose vartojamas sąvokas.

# **II SKYRIUS**

**ATLYGINIMO DYDŽIO NUSTATYMAS**

1. Vaikų tėvai ar kiti vaiko atstovai pagal įstatymą (toliau – tėvai) moka nustatytą vienos dienos dydžio atlyginimą už maitinimą už kiekvieną lankytą ir nelankytą nepateisintą dieną (įkainiai pateikti procentais nuo bazinės socialinės išmokos (toliau – BSI) dydžio):

|  |  |  |  |  |
| --- | --- | --- | --- | --- |
| Grupės pavadinimas | Pusryčiai | Pietūs | Pavakariai | Iš viso |
| Lopšelio ugdymo grupės (nuo 1 iki 3 metų vaikams) | 1,5 % BSI | 3,5 % BSI | 1,5 % BSI | 6,5 % BSI |
| Darželio ugdymo grupės (nuo 3 iki 6 metų vaikams) | 2 % BSI | 4 % BSI | 2 % BSI | 8 % BSI |
| Priešmokyklinio ugdymo grupės (5–6 metų vaikams) | 2 % BSI | 4 % BSI | 2 % BSI | 8 % BSI |

1. Jei mokykloje sudaromos mišrios grupės, tai tos grupės vaikų tėvai už maitinimą moka pagal 5 punkte nustatytą darželio ugdymo grupės (3–6 m. vaikams) dydžio atlyginimą.
2. Tėvai kiekvieną mėnesį moka 2,5 procento Lietuvos Respublikos Vyriausybės patvirtintos minimaliosios mėnesinės algos dydžio atlyginimą už ugdymo ir ūkio reikmes.

# **III SKYRIUS**

**ATLYGINIMO MOKĖJIMAS ir perskaičiavimas**

1. Atlyginimą tėvai privalo sumokėti už einamąjį mėnesį iki 25 dienos.
2. Mokykla atlyginimą už vaikų maitinimą perskaičiuoja, paaiškėjus, kad buvo neteisėtai naudojamasi lengvata.
3. Tėvams permokėjus atlyginimą, atlyginimas perskaičiuojamas:
   1. dėl pateisinamos priežasties vaikui nelankius mokyklos pagal pateiktus dokumentus;
   2. nutraukiant ikimokyklinio / priešmokyklinio ugdymo sutartį su mokykla pagal tėvų prašymą.

# **IV SKYRIUS**

**ATLYGINIMO NEMOKĖJIMO ATVEJAI**

1. Tėvai atlyginimo nemoka, jeigu:

11.1. Visagino savivaldybės administracijos direktoriaus įsakymu vaikui skirtas privalomas ikimokyklinis ugdymas;

11.2. vasaros laikotarpiu vaikas nelanko mokyklos ne mažiau kaip 30 kalendorinių dienų iš eilės (tėvams pateikus rašytinį prašymą ne vėliau kaip prieš tris darbo dienas);

11.3. mokykla ne mažiau kaip 30 kalendorinių dienų iš eilės nevykdo veiklos.

1. Jeigu vaikai mokykloje būna ne visą dieną, tėvai, pateikę prašymą mokyklai, ne trumpesniam kaip vieno kalendorinio mėnesio laikui (netaikoma naujai priimtiems vaikams 3 mėnesius), gali atsisakyti pusryčių ar pavakarių.
2. Vaikams, kurie ugdomi pagal priešmokyklinio ugdymo programą, ugdymo proceso metu vadovaujantis Lietuvos Respublikos socialinės paramos mokiniams įstatymu skiriami nemokami pietūs. Tėvai nemoka atlyginimo už ugdymo ir ūkio reikmes, jeigu vaikas ugdomas pagal priešmokyklinio ugdymo programą ne ilgiau kaip 4 valandas.
3. Vaikams, kurie ugdomi pagal priešmokyklinio ugdymo programą, gali būti teikiamas nemokamas maitinimas (pusryčiai, pavakariai) vadovaujantis Lietuvos Respublikos socialinės paramos mokiniams įstatymu.
4. Vaikai, ugdomi ne ilgiau kaip 4 val. per dieną, gali lankyti mokyklą be maitinimo arba maitinami vieną kartą, kai tėvai pateikia prašymą mokyklai, kuriame nurodo pasirenkamą veiklą.
5. Karantino, ekstremaliosios situacijos, ekstremalaus įvykio ar įvykio (ekstremali temperatūra (oro temperatūra yra žemesnė kaip 20 laipsnių šalčio), gaisras, potvynis, pūga ir kt.), keliančio pavojų vaikų sveikatai ir gyvybei, laikotarpiu ar esant kitoms aplinkybėms mokykloje (vyksta remonto darbai mokykloje ir kt.), dėl kurių mokyklos veikla yra apribojama ir dėl to visa ar dalis mokyklos veiklos sustabdoma ir (ar) joje vaikų ugdymas organizuojamas nuotoliniu būdu (jei vaikai nelankė mokyklos ar buvo ugdomi nuotoliniu būdu), atlyginimas už vaikų maitinimą nemokamas.
6. Tėvai nemoka atlyginimo už vaikų maitinimą ikimokyklinio ir priešmokyklinio ugdymo grupėse, jei vaikai auga šeimoje, kuriai teikiamos socialinių įgūdžių ugdymo, palaikymo ir (ar) atkūrimo paslaugos, ir socialinis darbuotojas, dirbantis su šeima, pateikia rekomendaciją, suderintą su atvejo vadybininku, nemokėti atlyginimo už vaikų maitinimą.
7. Tėvai atlyginimo už vaikų maitinimą nemoka, jeigu vaikai nelanko mokyklos šiais atvejais:

18.1. dėl ligos (jeigu vaikas ne mažiau kaip tris darbo dienas iš eilės neatvyko į mokyklą ir tėvai pirmą vaiko susirgimo dieną iki 8.30 val. pranešė apie neatvykimą, o pirmą dieną atvedus vaiką į mokyklą pateikė prašymą mokyklai);

18.2. dėl sanatorinio gydymo (tėvams pateikus rašytinį prašymą ne vėliau kaip prieš tris darbo dienas);

18.3. tėvų kasmetinių, tikslinių, pailgintų, papildomų atostogų metu (tėvams pateikus rašytinį prašymą ne vėliau kaip prieš tris darbo dienas);

18.4. vasaros mėnesiais (birželis–rugpjūtis) ne mažiau kaip penkias darbo dienas iš eilės (tėvams pateikus rašytinį prašymą ne vėliau kaip prieš tris darbo dienas);

18.5. mokinių atostogų metu priešmokyklinėse grupėse (tėvams pateikus rašytinį prašymą ne vėliau kaip prieš tris darbo dienas);

18.6. nelaimės šeimoje atvejais (artimųjų mirtis ir pan.) ne ilgiau kaip tris darbo dienas, pateikus tėvų rašytinį prašymą;

18.7. tėvams pranešus prieš vieną darbo dieną iki 8.30 val. dėl vaiko neatvykimo (išskyrus vaikus, ugdomus pagal priešmokyklinio ugdymo programą) – tokių dienų skaičius neturi viršyti trijų darbo dienų per mėnesį.

**V SKYRIUS**

**ATLYGINIMO LENGVATŲ TAIKYMAS IR DOKUMENTŲ PATEIKIMAS**

1. Šeimoms, gaunančioms socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą, nustatoma 25 procentų dydžio lengvata atlyginimui už ugdymo ir ūkio reikmes. Tėvai du kartus per metus (rugsėjo ir vasario mėn.) pateikia mokyklai pažymą apie gaunamą socialinę pašalpą. Lengvata taikoma už tuos mėnesius, kai šeima gavo socialinę pašalpą.
2. Atlyginimo už vaikų maitinimą dydis tėvų prašymu mažinamas 50 procentų, kai:

20.1. vienas iš tėvų miręs – pateikiama mirties įrašą liudijančio išrašo kopija;

20.2. dingęs be žinios – pateikiama teismo sprendimo kopija;

20.3. vaiko gimimo įraše nurodytas vienas iš tėvų – pateikiama gimimo įrašą liudijančio išrašo kopija (jei nebuvo pateikta);

20.4. šeima augina tris ir daugiau vaikų iki 18 metų ar vyresnius iki 24 metų, jeigu jie mokosi pagal bendrojo ugdymo programą ar pagal formaliojo profesinio mokymo programą kvalifikacijai įgyti arba studijuoja aukštojoje mokykloje (studentai), įskaitant akademinių atostogų dėl ligos ar nėštumo laikotarpį, kol jiems sukaks 24 metai ir jie nėra įgiję tos pačios pakopos aukštojo išsilavinimo bei laikotarpiu nuo bendrojo ugdymo programos baigimo dienos iki tų pačių metų rugsėjo 1 d., bet ne ilgiau, negu jiems sukaks 24 metai – pateikiamos gimimo įrašą liudijančio išrašo kopijos, pažymos apie mokymąsi;

20.5. vienas iš tėvų atlieka privalomąją pradinę karo tarnybą – pateikiama pažyma iš tarnybos vietos;

20.6. vaikas auga mokinių šeimoje, kurioje vienas arba abu tėvai mokosi pagal bendrojo ugdymo, profesinio mokymo programą, arba studentų šeimoje, kurioje vienas arba abu tėvai yra aukštosios mokyklos nuolatinės studijų formos studentas, pateikus pažymas apie mokslo tęsimą vasario ir rugsėjo mėnesiais;

20.7. tėvai gauna socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą – pateikiama pažyma apie gaunamą socialinę pašalpą;

* 1. vaikas turi didelių ar labai didelių specialiųjų ugdymosi poreikių, tai patvirtinus teisės aktų nustatyta tvarka;

20.9. vaikui, vienam arba abiem tėvams nustatytas sunkus ar vidutinis neįgalumo lygis (0–25 ar 30–40 procentų darbingumo lygis) – pateikiama Neįgalumo ir darbingumo nustatymo tarnybos prie SADM išduota neįgalumo lygio ar darbingumo lygio pažyma arba pažymėjimas (kopija).

1. Dokumentai, kuriais vadovaujantis taikomos lengvatos, kartu su tėvų prašymu pateikiami mokyklai nuo mokyklos lankymo pradžios, o dokumentai apie vėliau atsiradusią teisę į lengvatą – ne vėliau kaip per dešimt darbo dienų gavus lengvatą įrodantį dokumentą. Tėvai atsako už pateikiamų dokumentų teisingumą. Lengvata taikoma nuo visų dokumentų gavimo dienos. Lengvatos taikymas įforminamas mokyklos direktoriaus įsakymu. Duomenys apie lengvatos taikymą tikslinami / atnaujinami kiekvienais kalendoriniais metais, o esant poreikiui gali būti tikslinami ir dažniau.
2. Tėvams taikoma tik viena iš šio Aprašo 20 punkte nustatytų lengvatų, ją tėvai turi pasirinkti ir nurodyti savo prašyme.
3. Apie pasikeitusias aplinkybes, susijusias su lengvatos gavimu, tėvai privalo per tris darbo dienas pranešti mokyklai.

**VI SKYRIUS**

**ATLYGINIMO LĖŠŲ PANAUDOJIMAS**

1. Atlyginimo lėšos mokykloje naudojamos:

24.1. už maitinimą – maisto produktams (įskaitant pridėtinės vertės mokestį) įsigyti;

24.2. už ugdymo ir ūkio reikmes – išlaidos mokyklos reikmėms (išskyrus pedagoginių darbuotojų darbo užmokestį).

1. Atlyginimo lengvatoms kompensuoti skiriamos valstybės ir savivaldybės biudžeto lėšos.
2. Surinktos iš tėvų ir iki metų pabaigos nepanaudotos lėšos, įvertinus įsiskolinimus, gali būti naudojamos išlaidoms ar turtui įsigyti pagal mokyklos poreikius arba perkeliamos į kitus kalendorinius metus.

**VII SKYRIUS**

**BAIGIAMOSIOS NUOSTATOS**

1. Už atlyginimo surinkimą laiku ir šio Aprašo vykdymą atsako mokyklos direktorius Lietuvos Respublikos teisės aktų nustatyta tvarka.
2. Atlyginimo skolos iš tėvų išieškomos Lietuvos Respublikos teisės aktų nustatyta tvarka.
3. Aprašas skelbiamas Visagino savivaldybės ir mokyklų interneto svetainėse.
4. Aprašo vykdymą kontroliuoja Visagino savivaldybės administracija.